**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  23 – 9 – 2025

 **ΑΜΑΡΟΥΣΙΟΥ Αρ. Πρ.:** 236

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: Ενώσεις Γονέων Αμαρουσίου, Κηφισιάς, Λυκόβρυσης – Πεύκης, Πεντέλης – Μελισσίων & Συλλόγους Γονέων & Κηδεμόνων των Δημοτικών Σχολείων & Νηπιαγωγείων της περιοχής ευθύνης του Σ. Ε. Π. Ε. Αμαρουσίου**

 **Κοινοποίηση: Δ. Ο. Ε. , Συλλόγους Εκπ/κών Π. Ε. της χώρας,** **ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, ΥΠΑΙΘΑ, Περιφερειακή Δ/νση Πρωτοβάθμιας & Δευτεροβάθμιας Εκπ/σης Αττικής, Δ/νση Π. Ε. Β΄ Αθήνας**

**ΚΑΤΩ ΤΑ ΧΕΡΙΑ ΑΠΟ ΤΟ ΟΛΟΗΜΕΡΟ ΔΗΜΟΤΙΚΟ ΣΧΟΛΕΙΟ ΚΑΙ ΤΟ ΟΛΟΗΜΕΡΟ ΝΗΠΙΑΓΩΓΕΙΟ**

**Εγκύκλιος του ΥΠΑΙΘΑ διαλύει το Δημόσιο Ολοήμερο Δημοτικό Σχολείο και Ολοήμερο Νηπιαγωγείο αλλά και τον προγραμματισμό Σχολικών Μονάδων και Οικογενειών**

Αγαπητοί/-ες γονείς & κηδεμόνες των μαθητών μας,

Με την επιστολή μας αυτή θα θέλαμε να σας ενημερώσουμε ότι ενώ η σχολική χρονιά 2025 – 2026) οδεύει προς την τρίτη εβδομάδα λειτουργίας, με εγκύκλιό του το ΥΠΑΙΘΑ - που φέρει ημερομηνία 18 Σεπτεμβρίου - απαιτεί από τους Διευθυντές/Διευθύντριες Δημοτικών Σχολείων και Προϊσταμένους/Προϊστάμενες Νηπιαγωγείων να τροποποιήσουν τη συγκρότηση των Τμημάτων του Ολοήμερου, αφού  καλέσουν τους γονείς των μαθητών που έχουν εγγραφεί στο Ολοήμερο να προσκομίσουν δικαιολογητικά ότι ανήκουν - κατά προτεραιότητα - στις παρακάτω κατηγορίες:

* αν είναι και οι δυο γονείς/ κηδεμόνες εργαζόμενοι ή αν είναι μονογονεϊκές οικογένειες,
* αν είναι εργαζόμενος ο ένας εκ των δυο και ο έτερος άνεργος,
* αν ανήκουν σε ευάλωτες κοινωνικές ομάδες.

**Ακούγεται αδιανόητο, αλλά είναι πραγματικότητα**! Ο προγραμματισμός Σχολικών Μονάδων που έλαβε χώρα το αμέσως προηγούμενο διάστημα με βάση τις εγκυκλίους του ΥΠΑΙΘΑ, αλλά και ο οικογενειακός προγραμματισμός χιλιάδων οικογενειών τινάζονται στον αέρα. **Τα μορφωτικά δικαιώματα των μαθητών κατακρεουργούνται!** Αναθέσεις τμημάτων και διδακτικών αντικειμένων σε εκπαιδευτικούς κινδυνεύουν να γίνουν έρμαιο της ταξικής επιλογής της κυβέρνησης να διαλύσει το Δημόσιο Σχολείο!

Αγαπητοί μας γονείς, όλα τα παραπάνω γίνονται αποκλειστικά και μόνο για να εξοικονομήσει το ΥΠΑΙΘΑ θέσεις εκπαιδευτικών και να μην προβεί στις απαραίτητες προσλήψεις – διορισμούς εκπαιδευτικών για την κάλυψη των χιλιάδων κενών και ελλείψεων σε εκπαιδευτικό προσωπικό που η εφαρμογή των αντιλαϊκών – αντιεκπαιδευτικών κυβερνητικών πολιτικών έχουν δημιουργήσει, με αποτέλεσμα να μην μπορούν να λειτουργήσουν τα Δημόσια Σχολεία.

Ιδιαίτερα το ολοήμερο Δημοτικό Σχολείο και το ολοήμερο Νηπιαγωγείο και η απρόσκοπτη πρόσβαση – φοίτηση όλων των μαθητών σε αυτά, χωρίς όρους και προϋποθέσεις, αποτελούν κατάκτηση κοινωνική και παιδαγωγική και δεν είναι δυνατό να τα αφήσουμε να διαλυθούν διώχνοντας μαθητές και μαθήτριες αποψιλώνοντάς τα από την παιδαγωγική – μαθησιακή τους διάσταση μεταβάλλοντάς τα σε παιδοφυλακτήρια.

**Το Δ.Σ. του Συλλόγου Εκπ/κών Π. Ε. Αμαρουσίου αλλά και το Δ. Σ. της Δ. Ο. Ε. κατήγγειλαν**  με τον πιο κατηγορηματικό τρόπο τους τυχοδιωκτισμούς της Πολιτικής Ηγεσίας του ΥΠΑΙΘΑ και της κυβέρνησης και ταυτόχρονα καλούν, το γονεϊκό κίνημα αλλά και σύμπασα την κοινωνία να ορθώσουν τείχη προστασίας του Δημόσιου και Δωρεάν χαρακτήρα του Δημόσιου Σχολείου και των μορφωτικών δικαιωμάτων των μαθητών.

**Για όλα τα παραπάνω και για την υπεράσπιση του Δημόσιου Σχολείου ΑΠΕΡΓΟΥΜΕ ΜΑΖΙΚΑ οι εκπαιδευτικοί την ΤΕΤΑΡΤΗ 1η ΟΚΤΩΒΡΙΟΥ συμμετέχοντας στη Γενική ΑΠΕΡΓΙΑ ( ΓΣΕΕ – ΑΔΕΔΥ).**

**Απαιτούμε να ανακληθεί ΕΔΩ και ΤΩΡΑ η απαράδεκτη εγκύκλιος! Καλούμε τους γονείς να συστρατευθούν μαζί μας στον αγώνα που δίνουμε να μην κλείσουν ολοήμερα τμήματα Δημοτικών Σχολείων και Νηπιαγωγείων και να φοιτούν όλα τα παιδιά που το επιθυμούν σε αυτά, χωρίς όρους και προϋποθέσεις.**

**ΚΑΤΩ ΤΑ ΧΕΡΙΑ ΑΠΟ ΤΟ ΟΛΟΗΜΕΡΟ ΔΗΜΟΤΙΚΟ ΣΧΟΛΕΙΟ ΚΑΙ ΤΟ ΟΛΟΗΜΕΡΟ ΝΗΠΙΑΓΩΓΕΙΟ**

